www.palikopost.com – “Kateh Indak Bapucuak, Kabawah Indak Baurek, Ditangah-tangah Digiriak Kumbang”, Jo itu bana nan ka didapek dek badan diri jikok lah talando larangan jo pantang.
Iko carito datang dari kampuang ambo dunsanak, angek jo baru lah tajadi suatu paristiwa nan manjadi buah bibia panghuni kampuang sapanjang jalan. Sifeknyo iyo sangaiklah sakral, tu mah alah tajadi pakawinan sasuku tapi lain kampuang.
Dek sajak saisuaknyo kito nan ado diranah Minang iyolah panganut paham Matrilineal nan paliang gadang di dunia. Aratinyo, hak waris sacaro adaik dipacik jo baturunkan malalui garih katurunan Ibu atau Mandeh, baitu pulo jo suku.
Satiok anak cucu nan malangganyo, namuah kanai kutuak nan sangaik dahsyat kecek urang kini. Tapi kini titian lah mulai lapuak, janji lah acok mungkia. Jan kan adaik, agamo pun lah banyak urang nan malangganyo. Tu mah keceknyo emansipasi, kesamaan hak jo HAM keceknyo.
Bapadoman pulo kito kapado tambo Minangkabau, suku-suku di Minangkabau samulonyo dari katetapan Datuak Parpatiah Nan Sabatang dan Datuak Katumangguangan. Mufakaik asa mulonyo kaduo niniak moyang kito tu sabagai pamangku adaik.
Salah satu aturan nan jaleh cukuik kareh dalam sabuah suku adolah larangan manikah sasuku. Hukumnyo sacaro adaik iyo sangaiklah barek, dan bisa di usia jo ba asiangan dari kampuang surang.
Cinto sasuku dilarang bana dalam adaik minangkabau karano sistem kakarabatan di dalam adaik ma ambiak garih katurunan ibu. Sahinggo urang nan sukunyo samo itu aratinyo badunsanak jo bahubungan tali darah nan sangaik lah dakek.
Mancaliak kapado apo nan lah tajadi sarupo tu, Ambo pun mancubo batanyo kapado Niniak Mamak nan ado dikampuang jo nan bisa manjalehan tantang sabab jo musabab takaik kondisi Kawin Sasuku tu.
Tanyo katanyo, jo sigi mansigi, adopun panjalehan larang jo pantang satantang jo fenomena kawin sasuku tu, Ambo bakasimpulan mode ko:
Nan partamo, Sasuku dalam Saparuik
Kondisi Sasuku-Saparuik adolah hubungan ciek suku nan bataki darah langsuang. Kaduonyo barasa dari ciek niniak, buyut dan sataruihnyo.
Jiko ado nan manjalin hubungan sarupo ko, mako hukumannyo iyolah sangaik barek, karano hubungannyo masih dalam ciek kaluarga.
Jiko kaduonyo tatap dipabia manikah, bisa-bisa marusak hubungan kakaluargaan dalam suku tu. Jiko punyo anak pun, mako anaknyo sandiri adolah kamanakannyo, mamak rumahnyo adolah dunsanak nyo surang. Malang disabuik apobilo tajadi pasalisihan antaro kaduonyo bisa-bisa marusak hubungan ciek suku dalam kaluarga gadang di ateh rumah tu.
Biasonya kasus nan mode ko iyolah sangaik dilarang untuak manikah. Dan jiko basitegang juo nak nio manikah, mako akan di usia dari kampuang jo indak punyo hak ateh kaum jo Nagari.
Nan Kaduo, Sasuku dalam Sapayuang
Kondisi nan sarupo ko, Sasuku-Sapayuang adolah katiko kaduonyo samo-samo sasuku tapi barasa dari niniak na babeda namun masih ciek Datuak (panghulu).
Nan mode ko bisa juo dikecean sangaiklah barek jo indak jauh bedonyo sarupo Sasuku dalam Saparuik, Tapi kanyataannyo, ado juo Nagari nan ma agiah Toleransi jo sanksi dando adaik nan sangaik barek.
Nan Katigo, Sasuku dalam Sakampuang
Nan sarupo ko, Kondisinyo ciek suku, nan samo-samo indak ciek niniak jo indak ciek Datuak dalam sakampuang.
Tatap juo, hukuman nan mangarojoan mode iko samo hukuman jo sangsinyo sangaiklah barek. Indak buliah baliak ka Nagari sampai dando adaik nan harus dibayianyo.
Nan Ka Ampek, Sasuku dalam Sanagari
Samo-samo mamiliki suku nan samo jo pasangan tu, tapi lai indak sa niniak do, indak sa Datuak, Indak pulo sa Kampuang tapi hanyo barado dalam ciek Nagari.
Pado umumnyo, hal nan mode ko, indak juo ado nan dibuliahn dek Nagari do, Sangsi jo Hukuman samo sajo jo Kawin Sasuku dalam sakampuang.
Nan Ka Limo, Hanyo Namo Suku Nan Samo
Dari limo kondisi na alah kito uleh ko, kondisi nan mode iko adolah hal paliang rumik jo kontroversi ba’a kecek urang kini. Sabab, namo suku nyo sajo nan samo, samantaro Nagari, Kampuang, jo nan lainyo babeda.
Pado umumnyo, lah banyak tajadi di Ranah Minang tacinto, kaadaan sarupoko banyak nan dibuliahan untuk malangsuangkan panikahan, bia pun banyak mandapek patentangan dari banyak pihak.
Sabananyo, Manikah sasuku manuruik logika hukum adaik Minangkabu indaklah elok. Tantu hal itu indaklah sumbarang sajo para tokoh ataupun para Ulama dulunyo mambuek aturan tu. Salain mambuek aib, urang-urang dulu juo manyikini sacaro turun-tamurun bahwo kawin sasuku ka mambawo patako dalam rumah tanggo. Itulah alasan masyarakaik Minangkabau malarang kareh kawin sasuku tu.
Nah, itulah kiro-kiro kondisi cinto sasuku nan paralu Dunsanak katahui, iyo tantu harapan ka mungkonyo jan samapai ado dusanak karib karabat kito nan tajebak jo kaadaan sarupo tu. Ingek Sanak, Jodoh tu lah di atur dek nan kuaso, tapi iyo juo paralu di tungkuik batilantangan karano cinto indak juo bisa bapasoan. (***)
Ditulih dek “Mak Julay”, Rabu, 09 Mei 2018.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn